Net dalk lag hy in sy mou vir al die ontledings | Netwerk24
Deur Barnard Beukman 10 Maart 2018 00:01
Vanaf beëdiging getel is pres. Cyril Ramaphosa vandag reeds 24 dae in die amp.
Twee ander gereelde skrywers sal ook in die nuwe weeklikse rubriek op Saterdae deel. En soms sal ons ’n ad hoc-gas innooi. Dit alles om ’n vinger op die pols te hou van wat uit die land se hoogste kantoor ontvou – Ramaforie of nie.
Indien hy in sy warrelwind eerste klompie dae wel tyd gehad het om die talle ontledings oor homself te lees, kan hy dalk nou net in sy mou lag.
Die groot aanklag teen hom, wat volgens sommige ontleders die Ramaforie-wittebrood met een slag beëindig het, is die behoud van karakters soos
Bathabile Dlamini, Nomvula Mokonyane en Malusi Gigaba in sy eerste kabinet.
In Beeld het ons reeds met die ontleding verskil. Want dit sou beteken in ag genome die uitslag van die ANC se konferensie en sy naelskraapse oorwinning het hy wel beweegruimte gehad om net sy binnekring in die kabinet aan te stel. Nie eens Theresa May, Britse premier, of haar voorgangers kon dit ooit doen nie.
Die verskil is dit gaan hier oor korruptes en staatskapers. Maar dis die interne opposisiekamp wat Ramaphosa gekry het. En juis die rede waarom hy dalk begin lag.
Gigaba het vandeesweek van voor af vasgeval in die Gupta-dryfsand van sy nuwe en vorige ministerskap van binnelandse sake. En kruip nou agter ’n doktersbrief weg eerder as om die Guptas se kwessies aan die parlement te verduidelik.
Vir Dlamini wil die Sassa-spook oor staatstoelae net nie gaan lê nie.
Vir Dlamini wil die Sassa-spook oor staatstoelae net nie gaan lê nie. Sy sit en wag op oudregter Bernard Ngoepe se verslag of sy aanspreeklik is vir regskoste uit haar eie sak. En ook Mokonyane was vandeesweek in ’n voortgesette kat-en-muis-speletjie met die parlement oor die gemors wat sy by water en sanitasie agtergelaat het. Voorts het die eens magtige premiersliga een van hul slegste weke agter die rug, onder meer met ’n klopjag op die kantoor van Supra Mahumapelo, Noordwes se premier.
Terwyl die wiel vir hulle begin draai, het Ramaphosa Woensdag in sy Kaapse kantoor, Tuynhuys, aan verteenwoordigers van die graderingsagentskap Moody’s gesê die ondersoek na staatskaping “vorm deel van die regering se uitnodiging aan beleggers”.
Vroeg dieselfde dag het hy op een van sy oggendstappies van Khayelitsha tot by Mitchells Plain ook gesê daar moet “ontslae geraak word van mense wat staatsbronne misbruik het en vir ons daaroor gelieg het”.
’n Bron sê Ramaphosa was nie deel van die ANC-koukus se besluit om die EFF-grondmosie te ondersteun nie.
Wel, as dit sy modus operandi is om met die korrupsiekamp te handel, sal dit interessant wees om te sien hoe hy die EFF-grondperd gaan ry.
’n Bron sê Ramaphosa was nie deel van die ANC-koukus se besluit om die EFF-grondmosie te ondersteun nie. En het tussendeur ander verpligtinge daarvan gehoor.
Aan Moody’s het hy gesê “grondhervorming sal binne ’n duidelik wetlike raamwerk ontvou sonder enige negatiewe uitwerking op ekonomiese groei, landbouproduksie en voedselsekerheid”.
Maar terwyl hy die reeds bekende rympie herhaal het, moes hy die skeptiese uitdrukkings van sy gaste kon sien.
Vroeg in 2017 Z nog diep binne die Jacob Zuma-era Z was die meeste Afrikaanssprekendes negatief oor vooruitsigte onder Ramaphosa, blyk uit die Groot Afrikaanse Meningspeiling, wat Saterdag bekend gemaak word.
Het dié houding al ná sy eerste 24 dae verander?
Meer oor: Barnard Beukman | Cyril Ramaphosa | Presidentskap | Kabinet | Regering | Parlement